钦定古今图书集成/理学汇编/学行典/第075卷 > 易经 > 《晋卦》
## 钦定古今图书集成/理学汇编/学行典/第075卷 > 易经 > 《晋卦》

《象》曰：明出地上，“晋。”君子以自昭明德。

〈程传〉昭，明之也。《传》曰：“昭德塞违”，昭其度也。君子观明出地上而益明盛之象，而以自昭其明德，去蔽致知，昭明德于己也。明明德于天下，昭明德于外也。明明德在己，故云自昭。〈大全〉进斋徐氏曰：“日初出地，进而上行，为《晋》之象。然日出地则明，入地则晦，日之明本无增损也，蔽与不蔽之隔耳。亦犹人之德性得于天者，其体本明，特为物所蔽，不能无少昏昧，而本然之明，则未尝息也。君子观明出地之象，悟性分之本明，故以之自昭其明德也。”